**Rhif 351 – Rhyddiaith dan 25 oed - Araith mewn protest**

**Beirniad Betsan Powys**

Pedwar oedd yn y ras, pedwar angerddol, cadarn eu daliadau, a diolch iddyn nhw am gystadlu.

Y pynciau daniodd eu diddordeb oedd dylanwad cyffuriau ar bobol ifanc, effaith ddinistriol tai haf ar gymunedau Cymraeg ac fe ddewisodd dwy areithio yn erbyn cael tywysog i Gymru. Fel beirniad, fe fyddai hi wedi bod yn ddiddorol darllen ambell araith oedd yn mynd yn erbyn y llif, yn dadlau o blaid safbwynt fyddai’n amhoblogaidd ar faes yr eisteddfod, neu ymhlith Cymry ifanc cenedlaetholgar ond areithio o’r galon wnaeth y pedwar yma gan geisio cyfleu’r tân sydd yn amlwg yn eu boliau. Af i ddim i gwyno am hynny.

Mae yna wallau iaith, camdeipio neu ambell frawddeg heb ei gorffen hwnt ac yma yng ngwaith y pedwar. Mae’n werth ail a thrydydd darllen yn ofalus cyn pwyso ‘anfon.’ Cofiwch mai chi fydd yn dibynnu ar gywirdeb pan yn tynnu’r araith o’ch poced i’w thraddodi o flaen y dorf!

A dyna’r cyngor gorau allwn i roi i dri o’r pedwar. Safwch ar eich traed a thraddodwch eich araith. Ydy hi’n gweithio fel araith? Oes yna un cymal yn ormod yn y frawddeg hon, oes ‘na or-bentyrru ffeithiau, neu oes ‘na baragraff y gellid ei hepgor yn llwyr heb darfu ar y ddadl? Fyddai’r rheiny sydd wedi dod i wrando yn dysgu rhywbeth, neu’n  cael eu hysbrydoli? Os na, beiro goch.

Dylanwad cyffuriau yw pwnc araith *Medi*. Mae’n deall ei phethau ond yn tueddu at y traethodol. Dwi ddim yn siwr chwaith iddi lwyddo i gynnig yr atebion iddi addo wrth agor ei haraith.

Does dim  croeso i Dywysog Cymru, yr hen na’r newydd, yn araith *Dafydd Iwan* ond i fi, does dim digon o osod dadl a’i datblygu hi yma chwaith. Os yw hi’n ffaith bod mwy o bobol yng Nghymru yn cefnogi annibyniaeth nac erioed o’r blaen , mae hi hefyd yn ffaith bod mwyafrif y Cymry o blaid cael tywysog. Darbwylla nhw bod hynny’n gam gwag, yn hytrach na dyfynnu’r polau sy’n plesio yn unig.

Araith yn erbyn Tywysgo Cymru sydd gan *Gwilym Brewys*hefyd. Pe bae hon wedi ei golygu’n galed, fe fyddai wedi dod dipyn yn nes at y brig, a phe bae modd tanseilio dadleuon y rheiny sy’n anghytuno, yn hytrach na’u hwfftio nhw, fe fyddai’n llawer cryfach areithiwr.

Mae’r araith sy’n ennill y gystadleuaeth - araith yn galw am weithredu ar y cyd i ateb y problemau ddaw’n sgîl tai haf - yn angerddol, ydy, ond mae hi hefyd yn glir ei llwybr, yn cydnabod heriau ac yn lliwgar a chadarn ei hiaith. Mae’r areithiwr yma hefyd wedi synhwyro sut i ddefnyddio dyfyniad yn gynnil, effeithiol ac i bwrpas.

Wrth ddarllen yr araith, fe allwn ei chlywed hi’n cael ei thraddodi, y geiriau ar y sgrin yn gwbwl glywadwy yn ogystal â darllenadwy - a dyna felly ei gosod hi ar y brig.

Gwilym Brewys sy’n dod yn ail, a Dafydd Iwan yn drydydd.

Llongyfarchiadau, a ‘sgwn i ddaw cyfle i draddodi’r araith fuddugol?

**1af – Gruffudd ab Owain**

**2il - Gwilym Brewys**

**3ydd – Dafydd Iwan**